**Zodiac**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E primăvară, iar, iubita mea,

Și ne-nălțăm, în dansurile noastre,

Spre infinitul dalelor de astre

Ce-așteaptă pașii noștri-a le călca.

Strălucitori, parcurgem lumi de vis

În volte-mbrățișate de iubire

Și, ca-ntr-o dulce, blândă fulguire,

Ne scurgem printre flori de paradis.

În lumea-ceea, gândurile tac

Și numai ochii pot să mai vorbească

Prin scânteierea lor nepământească.

Acolo, în al stelelor iatac,

Iubirea noastră poate să-mplinească

Destinul scris în vastul zodiac.